**TÁJÉKOZTATÓ**

**A TALAJTERHELÉSI DÍJ FIZETÉSÉVEL KAPCSOLATBAN**

Tisztelt Tenki Ingatlan-tulajdonosok!

A talajterhelési díj intézményét, a 2003. évi LXXXIX. tv. vezette be, mely a környezetterhelési díjak egyik típusaként jeleníti meg a talajterhelési díjat.

A talajterhelési díj fizetésére az a személy kötelezett, aki a műszakilag rendelkezésre álló közcsatornára nem köt rá és hatósági engedély hatálya alá tartozó szennyvízelhelyezést –ideértve a zárt szennyvíztárolót is- alkalmaz. **A talajterhelési díj fizetési kötelezettség törvényen alapuló kötelezettség.**

A talajterhelési **díj mértékét** minden évben jogszabály határozza meg. Úgy kell a díjat kiszámítani, hogy annak alapja az ún. egységdíj. Ezt kell a települési területérzékenységi szorzóval megszorozni. A **talajterhelési díj alapja** a szolgáltatott vagy egyedi vízbeszerzés esetén a méréssel igazolt, vagy mérés hiányában az átalány alapján meghatározott víz mennyisége.

A talajterhelési díj egységdíja 2012. január 01. napjától 1200 Ft/m3.

A talajterhelési díj alapja **csökkenthető** azzal a számlákkal igazolt mennyiséggel, amelyet a kibocsátó szennyvíztárolójából, olyan arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja.

A fenti törvényi előírások alapján a helyi önkormányzat rendeletében állapítja meg azokat a további körülményeket, melyekre a talajterhelési díj fizetése kapcsán figyelemmel kell lenni. A rendelet tartalmazhat bizonyos kedvezményeket, mentességeket is.

Településünkön a **17/2012.(X.9.)** önkormányzati rendelet rendelkezik a talajterhelési díj fizetési kötelezettség rendjéről, mértékéről és a díjfizetési kedvezményekről.

A rendelet a 4. §-ában mentességeket, és kedvezményeket szabályoz, az alábbiak szerint:

- Tenk Község Önkormányzatának Képviselő-testülete, a lakossági és a nem lakossági kibocsátók részére, **90 %-os talajterhelési díjkedvezményt** állapít meg a 2013. évi vízfogyasztás után.

Tenk Község Önkormányzatának Képviselő-testülete **teljes díjmentességet** biztosít azon lakossági és nem lakossági kibocsátók részére, akik, hitelt érdemlően igazolják, hogy a szennyvízcsatorna-hálózatra, az adóévben rákötöttek.

 A rendelet pontosan szabályozza a talajterhelési díj fizetési kötelezettség teljesítésének rendjét is.

Ennek keretében kerül sor arra, hogy a helyi ingatlan tulajdonosok a jegyzőhöz, mint helyi adóhatósághoz, minden év március 31.-ig benyújtják a bevallásukat a talajterhelési díj fizetési kötelezettség megállapítása céljából, továbbá a Heves Megyei Vízmű Zrt. is, mint az ivóvízmű adatot szolgáltat a helyi adóhatóság vezetője (jegyző) részére, azokról a helyi ingatlan-tulajdonosokról, akik locsolási, kedvezményben részesülnek, illetve akiknél meghibásodás miatt téves vízmennyiséggel számolt.

A talajterhelési díj mértékét a helyi adóhatóság (jegyző) állapítja meg, ideértve a mentességeket és díjkedvezményeket is, a fizetés módjáról is határozattal dönt.

Az önkormányzat rendelete 2013. január 1. napján lép hatályba, és a rendelkezéseit, 2014. évben kell először alkalmazni.